Twee met honderde Sassa-kaarte betrap | Maroela Media
Twee persone is Sondagaand digby Ashburton, KwaZulu-Natal, in hegtenis geneem vir die besit van honderde kaarte van die Suid-Afrikaanse agentskap vir maatskaplike sekerheid (Sassa), asook talle bankkaarte.
Kol. Thembeka Mbele, polisiewoordvoerder, sê polisielede van die Alexandraweg-polisiestasie in Durban asook die Pietermaritzburgse polisie se honde-eenheid het die twee verdagtes in 'n bakkie gewaar en agternagesit. Hulle het die twee op die N3-snelweg, digby Ashburton, voorgekeer.
Die bakkie is deursoek en daar is op altesaam 495 Sassa-kaarte en 84 bankkaarte beslag gelê.
"Die verdagtes kon nie verduidelik waarom hulle in besit van die kaarte is nie en hulle is summier in hegtenis geneem," het Mbele gesê.
Die polisie het ook op ammunisie beslag gelê wat glo in die bestuurder van die bakkie se besit gevind is. Die bakkie is ook gekonfiskeer vir verdere ondersoek.
Albei mans, onderskeidelik 44 en 51 jaar oud, staan tereg op aanklagte van bedrog en die besit van vermoedelik gesteelde goedere.
Hulle sal na verwagting Maandag in die Pietermaritzburg-landdros verskyn.
Genl.maj. Thulani Gonya, die waarnemende provinsiale polisiekommissaris in KwaZulu-Natal, het die polisiebeamptes geloof vir hul waaksaamheid wat daartoe gelei het dat miljoene rande wat vir armes bestem is, moontlik behoue gebly het.